Som udgangspunkt skal ferien afholdes indenfor ferieafholdelsesperioden, da den ellers går tabt. Der er dog visse situationer, fx sygdom, der giver ret til at få ferien overført eller udbetalt. Hvis du bliver syg inden din ferie, er det en såkaldt feriehindring, og du vil derfor ikke kunne påbegynde ferien (medmindre du selv ønsker det). Du vil have mulighed for at afholde ferien på et senere tidspunkt. Hvis du bliver syg under din ferie, har du mulighed for at få erstattet ferien efter de første 5 sygedage. Det er vigtigt at du sygemelder dig på sædvanlig vis, og du er forpligtet til, for egen regning, at sende lægelig dokumentation til din arbejdsgiver, hvis denne anmoder om det. Hvis du er sygemeldt indtil udløbet af ferieafholdelsesperioden, skal din ferie overføres til næste ferieår.